|  |  |
| --- | --- |
| Statsråd Knut Arild Hareide |  |
| Samferdselsdepartementet |  |
| Postmottak@sd.dep.no |  |
|  |  |
|  | B20-CL Krav Statsbudsjettet 2022 |
|  | Saksbehandler: Cato LieOslo, 11. desember 2020 |
|  |  |

**FFOs krav til statsbudsjettet 2022**

Funksjonshemmedes Fellesorganisasjon (FFO) er paraplyorganisasjon for 84 organisasjoner av funksjonshemmede og kronisk syke, med til sammen mer enn 340 000 medlemmer. FFOs overordnede mål er samfunnsmessig likestilling og deltakelse for funksjonshemmede.

Ett av FFOs viktigste arbeidsområder er å gi innspill til de årlige statsbudsjettene. Allerede 24. august sendte vi over våre fire hovedkrav til regjeringen knyttet til statsbudsjettet for 2022:

1. **Sikre fremdrift i arbeidet med likestilling av mennesker med funksjonsnedsettelse**
2. **Likestilt og inkluderende arbeidsliv i et endret arbeidsmarked**
3. **Sikring av NAV-brukeres rettssikkerhet og kvalitetssikring av brukernes rettigheter: Etablering av NAV ombud**
4. **Oppfølging av BPA-utvalgets anbefalinger om en bedre BPA-ordning**

**Her følger FFOs krav til statsbudsjettet for 2022 på samferdselsdepartementets område:**

* *FFO ber regjeringen ta tak i de store utfordringene og setter 2035 som endelig frist for universell utforming av kollektivtransporten og at tiltak og bevilgninger bygger opp under fristen.*
* *FFO ber regjeringen utrede samordning av dagens ulike transportordninger for funksjonshemmede, slik at det finnes gode løsninger for de som ikke kan benytte ordinær kollektivtransport. (Har sendt epost til Stian i NBF – har ikke fått svar. Purrer. Her har jeg endret formuleringen ved at vi ber regjeringen utrede samordning).*
* *FFO ber regjeringen fullfinansiere nasjonal TT-ordning i budsjettet for 2022, for funksjonshemmede med stort behov for TT. Videre ber vi regjeringen om rettighetsfesting og om å organisere TT-ordningen i NAV og at det sikres at deltakere i ordningen får minst 200 turer pr. år.*

Satsing på universell utforming av samferdselssektoren

Det er langt igjen til kollektivtransporttilbudet er universelt utformet, og vi vet at personer med funksjonsnedsettelser i langt større grad opplever barrierer ved bruk av kollektivtransport enn den øvrige befolkningen. Undersøkelser viser at nesten halvparten av mennesker med funksjonsnedsettelse opplever at transport er en utfordring i deres hverdag. Universelt utformet kollektivtransport er viktig for likestilling av mennesker med funksjonsnedsettelse, og for at de skal kunne reise og bevege seg fritt i samfunnet.

Vi viser videre til *Bærekraftsmål 9 og 11* som omhandler industri, innovasjon og infrastruktur og bærekraftige byer og lokalsamfunn. FNs medlemsland har vært tydelige på at for å klare å oppnå bærekraftsmålene må man «leave no one behind», altså at funksjonshemmede og andre utsatte grupper skal løftes først. Flere av målene omhandler funksjonshemmede direkte. Universell utforming av blant annet samferdselssektoren vil være et svært godt verktøy for å innfri flere av målene og Norge er forpliktet til både å følge opp tiltakene i CRPD og bærekraftsmålene.

I artikkel 9 i FN-konvensjonen for mennesker med nedsatt funksjonsevne (CRPD) står det:

«For at mennesker med nedsatt funksjonsevne skal få et selvstendig liv og kunne delta fullt ut på alle livets områder, skal partene treffe hen­siktsmessige tiltak for å sikre at mennesker med nedsatt funksjonsevne på lik linje med andre får tilgang til det fysiske miljøet, til transport….»

FFO forventer at handlingsplan for universell utforming fra 2021-2025 tar tak i de store utfordringene, og har 2035 som mål for et universelt utformet Norge. Utfordringene innen samferdselssektoren må løftes tydelig frem og samordnes med Nasjonal Transportplan 2022-2033.

Når det gjelder status for arbeidet med universell utforming i transportsektoren i dag vet vi ikke hvilke mål som er nådd, hvilke konkrete planer det er for det videre arbeidet med universell utforming i de ulike transportetatene i kommende NTP og hvilke mål som skal være oppnådd i 2033. Det bekymrer oss, og vi mener dette må følges opp allerede i 2022 ved at status for arbeidet med universell utforming på alle transportområder kartlegges grundig.

Det er mange utfordringer i kollektivtransporten som ikke er på plass, som universell utforming av infrastruktur, herunder togstasjoner, knutepunkt og bussholdeplasser og materiell som tog og buss hvor likeverdige ombordstigningsløsninger mangler. Automater og reiseinformasjon må få universell utforming blant annet gjennom talegjenkjenningsteknologi. Dette må regjeringens politikk og NTP svare ut.

Selv om universell utforming av transportsektoren realiseres, vil det være noen som ikke kan reise kollektivt. For å sikre alle likestilling og mulighet til et aktivt sosialt liv, er det viktig med gode alternative transportløsninger. Dette må utredes nærmere og samordning av eksisterende tilbud må sikre alle tilfredsstillende transportløsninger.

*FFO ber regjeringen ta tak i de store utfordringene og setter 2035 som endelig frist for universell utforming av kollektivtransporten og at tiltak og bevilgninger bygger opp under fristen.*

*FFO ber regjeringen utrede samordning av dagens ulike transportordninger for mennesker med funksjonsnedsettelse, slik at det finnes gode løsninger for de som ikke kan benytte ordinær kollektivtransport.*

**TT-ordningen**

Utrullingen av den nasjonale TT-ordningen skulle i utgangspunktet fullføres i 2020 og gjøres nasjonal, men noen av de mest folkerike fylkene er fortsatt ikke inkludert i denne. Det er derfor viktig at ordningen i 2022 utvides til å omfatte hele landet.

Den nasjonale TT-ordningen har til nå særlig vært innrettet mot synshemmede og rullestolbrukere. Som organisasjon for 84 ulike organisasjoner er FFO naturlig nok opptatt av at ordningen skal være tilgjengelig for alle funksjonshemmede med stort behov for en nasjonal TT-ordning.

FFO mener derfor at når ordningen er blitt nasjonal, og alle fylkene er med, må departementet, ved siden av å ha kategoriene synshemmede og rullestolbrukere, tydeliggjøre prinsippet om individuell behovsprøving på grunnlag av funksjonsgrad for å motta utvidet TT-transport, uavhengig av hvilken gruppe av funksjonshemmede man tilhører.

Når alle fylker er inkludert vil en overføring til fylkeskommunens rammetilskudd kunne medføre at midler til ordningen blir brukt på andre måter, og at den nasjonale TT-ordningen ikke blir den gode ordningen som nå bygges opp.

For å sikre ordningen, og at de riktige brukerne får tilgang til den, må den rettighetsfestes. Den bør også forvaltes av NAV og sees i sammenheng med andre transportordninger for funksjonshemmede. Regjeringen må sikre at TT-brukere som har behov for det får minst 200 turer i året.

*FFO ber regjeringen fullfinansiere nasjonal TT-ordning i budsjettet for 2022 for funksjonshemmede med stort behov for TT. Videre ber vi regjeringen rettighetsfeste ordningen, organisere den gjennom NAV og sikre at deltakerne i ordningen får minst 200 turer i året.*

**Anmodning om møte**

FFO ber med dette om et møte med politisk ledelse i departementet for å gjennomgå FFOs spesifikke krav til budsjettet for 2022.

Med vennlig hilsen

**FUNKSJONSHEMMEDES FELLESORGANISASJON**



Eva Buschmann Lilly Ann Elvestad

Styreleder Generalsekretær

Kopi: Kontaktutvalget med regjeringen v/Kulturminister Abid Q. Raja